# **Prilog IV. Pojašnjenje kriterija odabira projekata**

**Mjera 1.1.4. Potpora osnaživanju postojećih mikro i malih poljoprivrednih gospodarstava iz Lokalne razvojne strategije LAG Baranja**

Kriteriji odabira projekata sastoje se iz Osnovnih kriterija odabira (Tablica A) i Dodatnih kriterija odabira (Tablica B). Osnovni kriteriji i dodatni kriteriji odabira utvrđeni su u važećoj Lokalnoj razvojnoj strategiji LAG-a Baranja i nalaze se u Prilogu II LRS pod točkom 3.4. Kriteriji za ocjenu kvalitete projekata na razini LAG-a.

**A – OSNOVNI KRITERIJI ODABIRA**

|  |  |  |  |
| --- | --- | --- | --- |
| **Mjera 1.1.4.** | | **Kriteriji odabira projekata za osnaživanje postojećih mikro i malih gospodarstava** | |
| **KRITERIJ** | | | **Bodovi** |
| **1.** | **Ekonomska veličina poljoprivrednog gospodarstva SO (eura)** | | **Max. 35** |
|  | 6.000 € – 7.999 € | | 35 |
| 4.000 € – 5.999 € | | 30 |
| 2.000 € – 3.999 € | | 25 |
| **2.** | **Indeks razvijenosti jedinice lokalne samouprave u kojoj se provode aktivnosti iz poslovnog plana** | | **Max. 20** |
|  | Ulaganja na području JLS koja pripada 1. ili 2. skupini | | 20 |
| Ulaganja na području JLS koja pripada 3. ili 4. skupini | | 18 |
| Ulaganja na području JLS koja pripada 5. ili 6. skupini | | 16 |
| Ulaganja na području JLS koja pripada 7. ili 8. skupini | | 14 |
| **3.** | **Aktivnosti iz poslovnog plana imaju pozitivan utjecaj na okoliš** | | **Max. 45** |
|  | Aktivnosti iz poslovnog plana odnose se na ekološku proizvodnju | | 45 |
| Aktivnosti prikazane u poslovnom planu uključuju kupnju novih traktorskih priključaka i/ili opreme u svrhu obavljanja poljoprivredne proizvodnje i prerade | | 30 |
| Aktivnosti prikazane u poslovnom planu uključuju ulaganja u obnovljive izvore energije | | 20 |
| **A** | **MAKSIMALNI BROJ BODOVA - OSNOVNI KRITERIJI** | | **100** |
| **PRAG PROLAZNOSTI** | | | **40** |

**Kriterij odabira 1- Ekonomska veličina poljoprivrednog gospodarstva SO (eura)**

Da bi nositelj projekta ostvario bodove po navedenom kriteriju mora dostaviti Potvrdu o ekonomskoj veličini poljoprivrednog gospodarstva izdanu od uprave Ministarstva poljoprivrede nadležne za izdavanje potvrde o ekonomskoj veličini nakon objave Natječaja te potpisanu od djelatnika uprave Ministarstva poljoprivrede za izdavanje potvrde o ekonomskoj veličini.

Nositelj projekta ostvaruje odgovarajući broj bodova sukladno ekonomskoj veličini gospodarstva. Prilikom izračuna ekonomske veličine poljoprivrednog gospodarstva neće se uzeti u obzir izmjene u ARKOD-u/JRDŽ-u koje su nastale nakon **16. svibnja 2019. godine.**

**Kriterij odabira broj 2- Indeks razvijenosti jedinice lokalne samouprave u kojoj se provode aktivnosti iz poslovnog plana**

Ako je nositelj projekta u poslovnom planu naveo više lokacija u kojima se provode aktivnosti iz poslovnog plana, tada ostvaruje bodove za stupanj razvijenosti jedinice lokalne samouprave prema mjestu upisa poljoprivrednog gospodarstva u Upisnik poljoprivrednika.

Nositelj projekta ostvaruje odgovarajući broj bodova sukladno sljedećoj Odluci:

**Odluka o razvrstavanju jedinice lokalne i područne (regionalne) samouprave prema stupnju razvijenosti, NN 132/17**

Link: <https://narodne-novine.nn.hr/clanci/sluzbeni/full/2017_12_132_3022.html>

Područje LAG-a Baranja prema stupnju razvijenosti:

|  |  |
| --- | --- |
| I. i II. skupina JLS | Draž, Jagodnjak, Petlovac, Popovac, Darda, Kneževi Vinogradi |
| III. i IV. skupina JLS | Beli Manastir, Čeminac, Bilje |
| V. i VI skupina JLS | - |
| VII i VIII skupina JLS | Osijek |

**Kriterij odabira broj 3 - Aktivnosti iz poslovnog plana imaju pozitivan utjecaj na okoliš**

**Aktivnosti iz poslovnog plana odnose se na ekološku proizvodnju**

Da bi nositelj projekta ostvario **45 bodova** po navedenom kriteriju sve aktivnosti u poslovnom planu moraju se odnositi na ekološku poljoprivredu, a nositelj projekta mora biti evidentiran u nadležnom Upisniku ili će biti upisan najkasnije u trenutku podnošenja Zahtjeva za isplatu zadnje/konačne rate.

**Aktivnosti iz poslovnog plana uključuju nabavku novih traktorskih priključaka i/ili opreme u svrhu obavljanja poljoprivredne proizvodnje i prerade**

Da bi nositelj projekta ostvario **30 bodova** po navedenom kriteriju svi kupljeni traktorski priključci i/ili oprema prikazani u poslovnom planu u svrhu obavljanja poljoprivredne proizvodnje i prerade moraju biti novi.

**Aktivnosti prikazane u poslovnom planu uključuju ulaganja u obnovljive izvore energije:**

Da bi nositelj projekta ostvario **20 bodova** po navedenom kriteriju aktivnosti prikazane u poslovnom planu moraju se odnositi na kupnju i/ili ugradnju solarnih sustava, kupnju i/ili ugradnju dizalica topline, kupnju i/ili ugradnju sustava za grijanje na biomasu.

**B – DODATNI KRITERIJI ODABIRA**

|  |  |  |  |
| --- | --- | --- | --- |
| **Mjera 1.1.4.** | | **Dodatni kriteriji odabira projekata za osnaživanje postojećih mikro i malih gospodarstava** | |
| **KRITERIJ** | | | **Bodovi** |
| **1.** | **Doprinos dostizanja horizontalnih ciljeva EU** | | **Max.5** |
|  | Projekt je inovativan za područje LAG-a | | 5 |
| **2.** | **Podmlađivanje poljoprivrednih gospodarstava** | | **Max.10** |
|  | Nositelj poljoprivrednog gospodarstva na dan podnošenja prijave ima manje od 30 godina | | 10 |
| Nositelj poljoprivrednog gospodarstva na dan podnošenja prijave ima manje od 41 godine | | 5 |
| **3.** | **Sustavi kvalitete poljoprivrednih i prehrambenih proizvoda** | | **Max.5** |
|  | Ekološki proizvođač i/ili proizvođač proizvoda s oznakom ZOI, ZOZP ili ZTS | | 5 |
| Neobvezni sustav kvalitete (HPA oznaka) | | 3 |
| **4.** | **Umrežavanje i povezivanje** | | **Max.10** |
|  | Prijavitelj je član proizvođačke organizacije, zadruge, klastera, udruge | | 10 |
| **5.** | **Doprinos razvoju ruralnog turizma** | | **Max.10** |
|  | Projektom se izravno povezuju proizvođači poljoprivrednih proizvoda i pružanje usluga u ruralnom turizmu | | 5 |
| Projekt doprinosi očuvanju tradicijskih vrijednosti i kulture | | 5 |
| **6.** | **Financijska prihvatljivost projekta** | | **Max.5** |
|  | Dostavljen je dokaz o osiguranim sredstvima za predfinanciranje projekta | | 5 |
| **B** | **MAKSIMALNI BROJ BODOVA - DODATNI KRITERIJI** | | **45** |

**Rekapitulacija broja bodova:**

|  |  |  |
| --- | --- | --- |
| **A** | MAKSIMALNO BODOVA - OSNOVNI KRITERIJI | **100** |
| **B** | MAKSIMALNO BODOVA - DODATNI KRITERIJI | **45** |
| **C** | **UKUPNO MOGUĆI BROJ BODOVA (A+B)** | **145** |

|  |
| --- |
| **Napomena: Tko ne ostvari prag prolaznosti (minimalno 40 bodova iz osnovnih kriterija) isključuje se iz daljnjeg postupka natječaja** |

**Kriterij odabira 1 - Doprinos dostizanja horizontalnih ciljeva EU**

**Projekt je inovativan za područje LAG-a**

Da bi nositelj projekta ostvario **5 bodova** po kriteriju inovativnosti za područje LAG-a potrebno je dostaviti dokumentaciju kojom se dokazuje da se projektom uvodi novi/inovativni proizvod/tehničko-tehnološki proces. To može biti

Dokaz o priznanju patenta izdan od nadležne institucije i/ili

Dokaz o nagradi na sajmovima inovacija (domaćim i stranim) i/ili

Dokaz o zaštićenom intelektualnom vlasništvu izdan od nadležne institucije ili postoji objašnjena strategija zaštite intelektualnog vlasništva

Priznati patent/nagrade/zaštićeno intelektualno vlasništvo/objašnjena strategija zaštite intelektualnog vlasništva mora se odnositi na proizvod/tehničko-tehnološki proces koji je predmet projekta (ulaganja) prijavljenog u Prijavnom obrascu za potporu.

U Prijavnom obrascu za potporu potrebno je navesti koji je to inovativni proizvod/tehničko-tehnološki proces te obrazložiti na koji način je isti inovativan i povezan s ulaganjem u projektu.

Uvođenje novog/unaprijeđenog tehničko-tehnološkog procesa predstavljaju aktivnosti kojima se postojeći tehnološki proces automatizira, informatizira (čime se isključuje kupnja osobnih računala i printera za redovito poslovanje te računalnih programa namijenjenih svakodnevnom uredskom poslovanju) ili unapređuje na način da utječe na povećanu produktivnost, smanjenje utroška energije, očuvanje okoliša, ukupan prinos ili prirast i sl.

Kupnja mehanizacije i/ili gospodarskih vozila ni u kom slučaju ne može se smatrati unapređenjem tehničko-tehnološkog procesa.

**Kriterij odabira 2 - Podmlađivanje poljoprivrednih gospodarstava**

Nositelj projekta ostvaruje odgovarajući broj bodova sukladno godinama starosti na dan podnošenja prijave projekta i to:

|  |
| --- |
| * **10 bodova** ukoliko nositelj projekta/nositelj poljoprivrednog gospodarstva ima na dan podnošenja prijave manje od 30 godina (najmanje jedan dan od navršenih punih 30 godina) |
| * **5 bodova** ukoliko nositelj projekta/ nositelj poljoprivrednog gospodarstva ima na dan podnošenja prijave manje od 41 godinu (najmanje jedan dan od navršenih punih 41 godinu) |

Isto se provjerava uvidom u presliku osobne iskaznice koja mora biti važeća u trenutku podnošenja prijave projekta. U slučaju da je osobna iskaznica u postupku izdavanja, nositelj će dostaviti presliku zahtjeva za izdavanje osobne iskaznice te navesti razloge promjene podataka na osobnoj iskaznici. U tom slučaju nositelj mora dostaviti drugi dokument iz kojeg je vidljiv datum rođenja (rodni list, domovnica…).

**Kriterij odabira 3 - Sustavi kvalitete poljoprivrednih i prehrambenih proizvoda**

**Ekološki proizvođač i /ili proizvođač proizvoda s oznakom ZOI, ZOZP ili ZTS (obvezni sustavi kvalitete)**

Nositelj projekta može ostvariti **5 bodova** ukoliko ima **status ekološkog proizvođača** u trenutku podnošenja prijave projekta što se dokazuje izvodom iz Upisnika subjekata u ekološkoj proizvodnji ili biti **proizvođač ili subjekt u lancu proizvodnje proizvoda čiji je naziv zaštićen i registriran na razini Europske unije kao ZOI, ZOP ili ZTS** što se dokazuje Potvrdom o sukladnosti proizvoda u sustavu kvalitete EU.

Nositelj projekta može također ostvariti **5 bodova** ukoliko se aktivnostima u projektu vrši ulaganje u proizvodnju proizvoda koji se nalaze u DOOR bazi (**proizvodi s oznakom ZOI, ZOZP ili ZTS).** Trenutno na području LAG-a Baranja je to ulaganje u proizvodnju "Baranjskog kulena" koji ima status proizvoda sa zaštitom zemljopisnog porijekla) u cilju dostizanja uvjeta za pokretanje postupka certificiranja proizvoda. Da bi ostvario bodove po ovom kriteriju nositelj projekta treba dostaviti tehnološki projekt potpisan od ovlaštene osobe u trenutku prijave projekta. Po završetku ulaganja, odnosno kod podnošenja konačnog zahtjeva za isplatu, potrebno je dostaviti uporabnu dozvolu ukoliko je primjenjivo i sukladno nacionalnom zakonodavstvu koji propisuje predmetno ulaganje.

**Neobvezni sustavi kvalitete (HPA oznaka i sl.)**

Nositelj projekta može ostvariti **3 boda** po ovom kriteriju ukoliko kroz aktivnosti u projektu vrši ulaganje u proizvodnju i razvoj lokalnih proizvoda koje namjerava uvesti u neobavezni sustav kvalitete sukladno Uredbi EU br. 1151/2012 ili u sustav kontrole i označavanja proizvoda oznakom "Proizvodi hrvatskih farmi i polja" koji provodi Hrvatska poljoprivredna agencija (HPA) u suradnji sa Ministarstvom poljoprivrede. Ulazak u neobvezni sustav kvalitete dokazuje se ugovorom/sporazumom o poslovnoj suradnji s jednim od ovlaštenih kontrolnih tijela za potvrđivanje sukladnosti sa specifikacijom proizvoda za neobvezni sustav kvalitete ili potvrdom Hrvatske poljoprivredne agencije (HPA) da nositelj projekta koristi znak u sustavu kontrole HPA (proizvođači mlijeka, mesa, jaja, brašna i drugo). Dokazi o ulasku u neobvezni sustav kvalitete, odnosno u sustav kontrole i označavanja proizvoda oznakom "Proizvodi hrvatskih farmi i polja" dostavljaju se u trenutku podnošenja konačnog zahtjeva za isplatu.

**Kriterij odabira 4 - Umrežavanje i povezivanje**

**Prijavitelj je član proizvođačke organizacije, zadruge, klastera, udruge**

Da bi nositelj projekta ostvario **10 bodova** po navedenom kriteriju mora biti član:

* relevantne proizvođačke organizacije što se dokazuje ugovorom/sporazumom s proizvođačkom organizacijom te potpisanim i ovjerenim Popisom članova proizvođačke organizacije na propisanom obrascu koji ne može biti stariji od 30 dana u trenutku podnošenja prijave projekta.
* relevantnog klastera, udruge ili zadruge čija je djelatnost usko povezana s projektom što se dokazuje potpisanom i ovjerenom potvrdom zakonskog zastupnika zadruge/udruge/klastera koja ne može biti starija 30 dana od dana podnošenja prijave projekta.

**Kriterij odabira 5 - Doprinos razvoju ruralnog turizma**

**Projektom se izravno povezuju proizvođači poljoprivrednih proizvoda i pružanje usluga u ruralnom turizmu**

Nositelj projekta može ostvariti **5 bodova** po ovom kriteriju ukoliko se ulaganja u projektu odnose na proizvodnju poljoprivrednih proizvoda i hrane iz Priloga I o funkcioniranju EU, odnosno prepoznatljivih lokalnih proizvoda koji se mogu izravno plasirati pružateljima usluga u turizmu (npr. kulen, sir, vino, med, pekmezi, voće, povrće, sokovi, meso, jaja i drugi proizvodi koje se proizvode na poljoprivrednom gospodarstvu a mogu se plasirati kroz ruralni turizam) što se dokazuje važećim ugovorom o isporuci proizvoda, važećem ugovorom o komisionoj prodaji proizvoda ili sličnim dokumentom iz kojeg se vidi postojanje izravnog povezivanja nositelja projekta s pružateljima usluga u turizmu (restorani, smještajni kapaciteti, specijalizirane prodavaonice lokalnih proizvoda, suvenirnice i sl.). Isti bodovi se mogu ostvariti ukoliko je nositelj projekta istovremeno pružatelj usluga u ruralnom turizmu i plasira svoje proizvode na vlastitom gospodarstvu, što se dokazuje preslikom Izvoda o upisu u Upisnik dopunskih djelatnosti koji vodi Agencija za plaćanja u poljoprivredi, ribarstvu i ruralnom razvoju (APPRRR) za djelatnost pružanja turističkih i ugostiteljskih usluga na poljoprivrednom gospodarstvu sukladno Pravilniku o dopunskim djelatnostima na obiteljskom poljoprivrednom gospodarstvu koji je važeći u trenutku podnošenja prijave projekta.

**Očuvanje tradicijskih vrijednosti i kulture**

Ukoliko nositelj projekta pored redovnih aktivnosti na obiteljskom poljoprivrednom gospodarstvu obavlja neku dopunsku djelatnost (Pravilnik o dopunskim djelatnostima na obiteljskom poljoprivrednim gospodarstvima) po osnovu koje stvara proizvod ili uslugu koja izravno daje doprinos očuvanju tradicijskih vrijednosti i kulture na područja LAG-a (npr. proizvodi od drva, pluta slame, pčelinjeg voska, gline, razne rukotvorine, ručno izrađene igračke, tradicionalna glazbala i drugo, kao i usluge npr. organizacija tečaja za izradu tradicijskih proizvoda i rukotvorina i sl.) ostvaruje **5 bodova** po ovom kriteriju, što se dokazuje Izvodom o upisu u Upisnik dopunskih djelatnosti koji vodi Agencija za plaćanja u poljoprivredi, ribarstvu i ruralnom razvoju (APPRRR) za djelatnosti povezane sa zanimanjima tradicijskih obrta i/ili tradicijskih vještina koji je važeći u trenutku podnošenja prijave projekta.

**Kriterij 6 - Financijska prihvatljivost projekta**

**Dostavljen je dokaz o osiguranim sredstvima za predfinanciranje projekta**

Da bi nositelj projekta ostvario **5 bodova** po ovom kriteriju u trenutku podnošenja prijave projekta treba dostaviti dokaz o osiguranim sredstvima za predfinanciranje projekta. Ukoliko je nositelj projekta prikazao da će financirati projekt ili dio projekta vlastitim sredstvima dužan je dostaviti dokaze o postojanju vlastitih sredstava (na izdvojenom računu, namjenski oročenom depozitu, štednoj knjižici i sl.) u iznosu od najmanje 50% ukupnog iznosa projekta.

Ukoliko je nositelj projekta u izvorima financiranja prikazao da će financirati projekt ili dio projekta iz tuđih izvora financiranja (kredit, zajam) dužan je dostaviti pismo namjere ili izjavu kreditne/financijske institucije ili vjerovnika s jasno naznačenim sljedećim podacima: identifikacijom klijenta (nositelj /član poljoprivrednog gospodarstva) i projekta, iznosom kredita / zajma ili iznosom financiranja, rasponom kamatnih stopa i naknada za obradu kredita / zajma, počekom i dinamikom otplate kredita/zajma. Navedeni dokumenti moraju pokriti ukupni iznos planiranih izvora financiranja iz kredita/zajma.

Ukoliko nositelj projekta ne dostavi dokaze o osiguranim sredstvima za predfinanciranje projekta neće ostvariti bodove po ovom kriteriju.